  Анжелика Тихонова корреспондент Россиысь МЧС-лэн Удмуртияя Валтӥсь управлениеныз кивалтӥсь Пётр Фомин авиамодельёс лэсьтӥсьёслы самолётъёслэсь радиуправляемой модельёссэс лэсьтон понна бичетъёс кузьмаз. Со сярысь ивортэ удысэтлэн пресс-службаез. Пичи Пургаысь Нылпи творчествоя центрысь «Юный техник» кружокез азинтыны юрттэт курыса кивалтӥсьлы дышетӥсьёс вазиськизы. Генерал-майор ачиз но пичи дырысеныз авиамодельёс лэсьтон бордын вырем. Соин ик дышетӥсьёслэн куронзылы соку ик вазиськиз. Куке но аслаз но инбаме ас киосыныз бичам радиоуправляемой самолёт лэзьыны льӧль малпанэз вылэм. «Туннэ мынам нылпи вакытысьтым льӧль малпанэ быдэсмиз. Оскисько, та кузьым тодосъя но техникая огазеяськонын тодон-валан люкась пиналъёслы пайдалыко луоз но азьланяз, туннэ, вылӥ технологиослэн дауразы, инженеръёс но техника бордын вылӥ быгатонлыкъем ужасьёс туж кулэ шуыса лыдэ басьтыса, вуоно ӧнерзэс бырйыны юрттоз. Малпасько, туннэ кузьмам радиотехнической электрон арбериез уже кутыса кружокын люкам тодон-валанзы пиналъёслы та ужан ӧрын азьланяз зэмос ӧнерчиос луыны юрттоз. Котькуд нылпилэн уго пӧртэм быгатонлыкъёсыз вань, асьмелэн ужпуммы — пиналъёслы соосты усьтыны но азьланяз улоназы пыӵатыны юрттыны», — кузьымзэ сётыкуз пусйиз Фомин. Пусйыны кулэ, бичетын вань ваньмыз, мар кулэ бичаны но инбаме радиоуправляемой самолётъёсын быдэс эскадрилья лэзьыны — авиамодельёс малпаны но бичаны кулэ луись арбериос: электродвигатель, радиоприёмник, зарядной устройствоос, ватсаса мынӥсь макеос но мукетъёсыз. Сыӵе юромо комплект басьтыны юрттэт сётӥз «Финко» огазеяськонэ пырись компаниослэн «Беспилотные системы» группазылэн кивалтӥсез Максим Шинкевич. Кузьым 1-тӥ южтолэзе, ӵапак Калыкез утёнъя дунне нуналэ сётэмын вал. Пётр Фомин пиналъёслы ас удысэтэз кылдэм сярысь, Россиысь МЧС-лэн ужаз кутӥськись туала технологиос, кылсярысь, робототехнической комплексъёс но беспилотной лобась арбериос сярысь вераз. Тегъёс: Дышетон нылпиос ПичиПурга Мерлык ПётрФомин  